Uitspraak voorbehou in Maimane se skole-saak(Argieffoto: Unsplash) Uitspraak word voorbehou in die voormalige DA-leier Mmusi Maimane se saak om skole weer te sluit te midde van die Covid-19-pandemie. Werner Human, adjunkbestuurshoof van Solidariteit, het Donderdag in ’n verklaring gesê Solidariteit is toegelaat tot die verrigtinge en argumenteer ten gunste van die opening van skole. Volgens Human het Solidariteit in die hof aangevoer dat dit nie in die beste belang van kinders, onderwysers en die onderwys in die algemeen is dat die skole weer gesluit word nie. Human verduidelik dat Solidariteit van mening is dat daar nie gekies moet word tussen gesondheid en onderwys nie, maar eerder gekies moet word om onderwys op ŉ gesonde wyse te ontvang. “Die land verkeer in ŉ ekonomiese krisis. Om verantwoordelik en veilig te werk en skool te gaan is dus ŉ noodsaaklikheid. Solidariteit sal aanhou veg vir leerlinge se reg om te leer en vir onderwysers en ander werkendes se reg om te werk,” het dr. Dirk Hermann, bestuurshoof van Solidariteit, in die verklaring gesê. Maroela Media het vroeër berig Maimane het hom namens sy nuwe organisasie, One South Africa Movement, weer tot die hof gewend om die besluit om skole te midde van die Covid-19-pandemie te heropen, ter syde te stel. Dít nadat hy ŉ dringende aansoek by die konstitusionele hof ingedien het om te vra dat skole eers oor drie maande heropen. Dié aansoek is egter van die hand gewys op grond van die feit dat Maimane se organisasie nie behoorlik gemotiveer het waarom hy dié hof direk nader nie. Maimane meen dit is onverantwoordelik om skole nou al oop te stel en dat leerders en onderwysers onveilig sal wees.